България няма проблем да задоволи основните хранителни потребности на своите граждани. Това заяви в студиото на Сутрешния блок на БНТ министърът на земеделието и храните Десислава Танева. Наличността на царевицата например е 2 млн. тона, което може да стигне за близо 2 години. 1,8 млн. тона е пшеницата, като месечно за хляб потреблението у нас е около 90 000 тона.

По думите ѝ струпването на хората в магазините е било провокирано от естествения панически страх у хората през последните дни за това какво означава извънредно положение и какво означава болестта.

Танева отчете, че заради коронавируса служители на министерството още преди дни, завръщайки се от чужбина, са били поставени под доброволна карантина по домовете си за 14 дни.

Създадена е организация за онлайн комуникация с представителите на различните браншове. С тях е проведен дебат по анонсираната "Зелена сделка", тъй като страните-членки на ЕС трябва да представят становище до днес.

Министър Танева заяви, че вече трябва да живеем със съзнанието как трябва да се опазим от коронавируса.

Тя обеща, че засилените проверки за спазване на хигиената в магазините за хранителни стоки ще продължат. Имаме ежедневна връзка с хранителната индустрия, предприятията още в петък показаха, че са предприели много по-високи нива на хигиена, на опазване на техните служители, допълни Танева.

Цялото интервю вижте във видеото.